《承诸公酌别西郊分韵赋诗得戎字》
宋代·范子奇

西戎未解严，置帅滥及蒙。自揣非长才，尚使制羌戎。

仰赖庙堂算，庶几或成功。此行春已晚，柳丝华正红。

联辔向名圃，四筵皆钜公。高韵薄虹霓，笑谈生清风。

顾予实何似，有愧参其中。遽然千里别，不辞一樽空。

浮云聚与散，临歧西复东。无以报礼意，举目攀飞鸿。

作者简介：宋河南人，字中济。范雍孙。以荫为签书并州判官。神宗时授户部判官，为湖南转运副使，建言梅山蛮恃险为边患，宜拓取之。后章惇开五溪，议由此起。哲宗元祐间，权户部侍郎，删酒户苛禁及奴婢告主给赏法。寻出知庆州，广储蓄，缮城栅，严守备，羁黠羌，推诚待下，人乐为其用。官终吏部侍郎。卒年六十三。